JĒDZIENU UN TERMINU SKAIDROJUMU VĀRDNĪCA

Matemātika, 4. klase

ARĀBU CIPARI. Ciparus 0, 1, 2, 3, 4, 5, 6, 7, 8, 9 sauc par arābu vai indiešu cipariem. Vēsturiski šie cipari radās Senajā Indijā pirms 1400 gadiem. Ar arābu ceļotāju starpniecību 10. gs. tos iepazina un ieviesa Eiropā. Tāpēc šos ciparus sauc par indiešu vai arābu cipariem. Ja ar arābu cipariem norāda kārtas skaitļa vārdu, kas norāda secību, aiz cipara ir liekams punkts. 

ARITMĒTIKA – matemātikas nozare, kas pētī vienkāršākās skaitļu īpašības un darbības ar tiem. 

ATŅEMŠANA – no viena skaitļa atņemt otru skaitli nozīmē atrast tādu trešo skaitli, kuru saskaitot ar otro skaitli atkal iegūst pirmo skaitli. a – b = c, c + b = a. Skaitļus atņemot, iegūst rezultātu jeb STARPĪBU. Darbības locekļi –MAZINĀMAIS un MAZINĀTĀJS. Atņemšanas zīme ir mīnuss zīme.

ĀTRUMS – rāda, cik lielu attālumu dzīva būtne vai transporta līdzeklis veic vienā laika vienībā: stundā, minūtē, sekundē.  

CIPARI – zīmes, simboli, ko izmanto skaitļu pierakstīšanai. Līdz mūsdienām saglabājušies tikai divi ciparu apzīmēšanas veidi – arābu cipari un romiešu cipari. Decimālajā skaitīšanas sistēmā ir desmit cipari: 0, 1, 2, 3, 4, 5, 6, 7, 8, 9. 

DAĻAS. Ja vienu veselu vienību sadala vairākās vienādās daļās, iegūst PAMATDAĻU. Apvienojot vairākas vienādās daļas, iegūst citas daļas. Katras daļas pierakstā ir divi skaitļi: skaitītājs un saucējs. Daļas saucējs rāda, cik vienādās daļās veselā vienība ir sadalīta. Daļas skaitītājs rāda, cik vienādo daļu daļskaitlī ir apvienots. Svītriņu starp skaitītāju un saucēju sauc par daļsvītru. Skaitītājs atrodas virs daļsvītras, saucējs – zem daļsvītras. 

DALĪŠANA – dalot divus skaitļus, noskaidro, cik reižu otrais skaitlis (DALĪTĀJS) ietilpst pirmajā (DALĀMAJĀ) skaitlī. Dalīšanas rezultātu sauc par DALĪJUMU. Dalāmais : dalītājs = dalījums. Dalīšanas zīme ir : (kā kols). Nevienu skaitli nedrīkst dalīt ar nulli, tāds dalījums neeksistē. Nulli dalot ar kādu skaitli, iegūst nulli. DALĪŠANA AR ATLIKUMU – atlikums ir skaitlis, kas paliek pāri pēc dalīšanas. Atlikums vienmēr ir mazāks nekā dalītājs. Ja atlikums ir vienāds ar nulli, tad saka, ka skaitlis dalās bez atlikuma. 

DAĻU SALĪDZINĀŠANA. Jo mazāk vienādās daļās veselais ir sadalīts, jo lielāka ir pamatdaļa. Ja divām daļām saucēji ir vienādi, tad lielāka ir tā daļa, kurai ir lielāks skaitītājs. Ja divām daļām skaitītāji ir vienādi, tad lielāka ir tā daļa, kurai ir mazāks saucējs.

DAĻU SASKAITĪŠANA UN ATŅEMŠANA. Daļas, kurām ir vienādi saucēji, saskaita vai atņem tā: saskaita vai atņem tikai skaitītāju, paturot kopīgo saucēju. 

DAUDZCIPARU SKAITĻI – skaitļi, kas ir rakstāmi ar vairākiem cipariem. DIVCIPARU SKAITĻI – skaitļi, kas ir rakstāmi ar diviem cipariem. To šķiras ir vieni un desmiti. Tie ir visi skaitļi no 10 līdz 99. TRĪSCIPARU SKAITĻI – skaitļi, kas ir rakstāmi ar trīs cipariem. To šķiras ir vieni, desmiti, simti. Tie ir visi skaitļi no 100 līdz 999. ČETRCIPARU SKAITĻI – skaitļi, kas ir rakstāmi ar četriem cipariem. To šķiras ir vieni, desmiti, simti, tūkstoši. Tie ir visi skaitļi no 1000 līdz 9999.

DECIMĀLĀ SKAITĪŠANAS SISTĒMA – tā ir desmitu skaitīšanas sistēma, kas mūsdienās ieviesta visā pasaulē. Decimālā skaitīšanas sistēma ļauj salīdzinoši viegli veikt sarežģītas darbības ar skaitļiem, jo skaitīt ir vieglāk, ja skaitļus (priekšmetus, objektus) apvieno grupās pa desmit. Uzskata, ka decimālā skaitīšanas sistēma ir ieviesusies un nostiprinājusies tāpēc, ka cilvēki aprēķiniem izmantoja savu roku 10 pirkstus. Decimālajā skaitīšanas sistēmā 10 vieni veido 1 desmitu, 10 desmiti veido 1 simtu, 10 simti veido 1 tūkstoti utt. Skaitīšanas sistēma pārnākusi no Senās Indijas ar arābu starpniecību. Eiropā šos ciparus sāka izmantot aptuveni pirms 500 gadiem. 

DIAGRAMMA – grafisks attēls, kas uzskatāmi parāda sakarību starp kādiem lielumiem.
GARUMS nosaka attālumu no viena punkta līdz otram. To mēra milimetros, centimetros, metros, kilometros. 

IZTEIKSME AR MAINĪGO. Ja skaitliskajā izteiksmē kāds skaitlis ir aizstāts ar burtu, tad šādu izteiksmi sauc par izteiksmi ar mainīgo. Tad izteiksmes vērtība ir atkarīga no izteiksmē ietilpstošā burta vērtības. 

LAIKS raksturo kāda notikuma ilgumu. Tūkstošiem gadu laiku mērīja, vērojot Saules, Mēness vai zvaigžņu kustību. Diennakts – laika sprīdis, kurā Zeme apgriežas ap savu asi. Gads – laika sprīdis, kurā Zeme apriņķo vienreiz ap Sauli. Mēnesis – laika sprīdis, kurā Mēness vienreiz apriņķo ap Zemi. Mūsdienās ir ļoti precīzi pulksteņi, kas ir laika mērīšanas ierīces. Visā pasaulē laiku mēra vienādi. Laika mērīšanas vienības ir milisekundes, sekundes, minūtes, stundas, dienas, nedēļas, mēneši, gadi, gadsimti, tūkstošgades.

LAUKUMS – lielums plaknes daļai, ko ierobežo slēgta līnija. Laukumu mēra kvadrātvienībās. 

MAINĪGAIS – lielums, kas var pieņemt dažādas vērtības, parasti to apzīmē ar burtu. 

MASA – daudzums, apjoms. Masu mēra gramos un kilogramos.

MATEMĀTIKA – zinātne par skaitļiem, lielumiem un to attiecībām attīstījusies vairāk nekā 4000 gadu garumā. Tā turpina attīstīties arī mūsdienās. Matemātikā idejas balstās cita uz citas, tāpēc ir svarīgi apgūt matemātikas pamatjēdzienus. Matemātika ir palīdzējusi atrisināt daudzus Visuma noslēpumus un sekmējusi civilizācijas attīstību.

MATEMĀTISKĀS DARBĪBAS – no jebkuriem diviem dotiem skaitļiem (darbības locekļiem) četros dažādos veidos var iegūt jaunu skaitli (darbības rezultātu). Katru matemātisko darbību pieraksta, izmantojot speciālu šīs darbības zīmi. Ir četras matemātiskās darbības: saskaitīšana, atņemšana, reizināšana, dalīšana.

MATEMĀTISKĀS DARBĪBAS SKAITĻU SALĪDZINĀŠANĀ. Skaitļus, izmantojot matemātiskās darbības, var salīdzināt divējādi: SKAITĻU STARPĪBA rāda, par cik viens skaitlis ir lielāks nekā otrs; SKAITĻU DALĪJUMS rāda, cik reižu viens skaitlis ir lielāks nekā otrs. 

MATEMĀTISKĀS jeb SKAITLISKĀS IZTEIKSMES. Savienojot skaitļus ar darbības zīmēm un iekavām, tiek iegūtas skaitliskās izteiksmes. Izpildot izteiksmē norādītās darbības, iegūst IZTEIKSMES SKAITLISKO VĒRTĪBU. Aprēķinot izteiksmes vērtību, jāievēro pareiza darbību secība. Izteiksmes vērtību aprēķina SAISTĪTAJĀ PIERAKSTĀ. 

MATEMĀTISKO DARBĪBU ĪPAŠĪBAS. Veicot matemātiskās darbības, ir vērojamas 3 īpašības. PĀRVIETOJAMĪBAS ĪPAŠĪBA – ja saskaitāmos pārvieto, summa nemainās. Ja reizinātājus pārvieto, reizinājums nemainās. SAVIENOJAMĪBAS ĪPAŠĪBA – ja saskaitāmos savieno grupās, summa nemainās. Ja reizinātājus savieno grupās, reizinājums nemainās. SADALĀMĪBAS ĪPAŠĪBA – summu reizināt vai dalīt ar kādu skaitli drīkst arī tā, ka reizina vai dala katru saskaitāmo atsevišķi un iegūtos rezultātus saskaita.

MĒRINSTRUMENTI. Veicot mērījumus, izmanto dažādus mērinstrumentus. Katru mērinstrumentu izmanto noteiktiem mērījumiem. Ar svariem mēra ķermeņa masu, ar hronometru – laiku, ar mērcilindriem – šķidruma tilpumu, bet ar termometru – temperatūru.

MĒRVIENĪBAS izmanto, lai precīzi varētu noteikt, salīdzināt dažādus lielumus, piemēram, laiku, garumu vai masu. 

NATURĀLIE SKAITĻI – skaitīšanas rezultātā iegūtos skaitļus sauc par naturāliem skaitļiem. Skaitlis nulle nav naturāls skaitlis. Skaitli nulle un visus naturālos skaitļus sauc par VESELIEM SKAITĻIEM. Jebkuru naturālo skaitli var izteikt kā šķiras skaitļu summu. Piemēram, 423 = 400 + 20 + 3.

NATURĀLO SKAITĻU VIRKNE – skaitļu sakārtojums 1, 2, 3, 4, 5 utt. Mazākais ir skaitlis 1, lielāko nav iespējams noteikt. 
NAUDA – maksāšanas līdzeklis, ar to ikdienā tiek veiktas dažādas matemātiskās darbības: saskaitīšana, atņemšana, reizināšana, dalīšana.

NEPĀRA SKAITĻI – skaitļi, kas nedalās ar 2. Piemēram, 1, 3, 5, 7, 9, 11 utt.
NEVIENĀDĪBA – salīdzinot divus skaitļus vai lielumus, kuri nav vienādi, iegūst nevienādību. Nevienādības zīmes: > (lielāks), < (mazāks).

PAMATDAĻA – daļa, kuras skaitītājs ir vienāds ar 1. Ja veselu vienību sadala vienādās daļās, piemēram, četrās, un ņem tikai vienu no šīm daļām, tad iegūst PAMATDAĻU, kas šajā gadījumā ir viena ceturtdaļa. 

PĀRA SKAITĻI – skaitļi, kas dalās ar 2. Piemēram, 2, 4, 6, 8, 10 utt.

REIZINĀŠANA – jebkuru skaitli reizināt ar 2, 3, 4 utt. nozīmē ņemt šo skaitli par saskaitāmo 2, 3, 4 utt. reizes. Reizināšana ir vairākkārtīga viena un tā paša skaitļa saskaitīšana. Reizināšanas rezultātu sauc par REIZINĀJUMU. Darbības locekļi ir REIZINĀTĀJI. Reizinājums nemainās, ja reizinātājus maina vietām. Reizināšanas zīme ir · (punkts) vai x (slīps krustiņš).

ROMIEŠU CIPARI Eiropā parādījās Romas impērijas laikā. Romieši skaitļus pierakstīja, izmantojot latīņu alfabēta burtus. Romiešu cipari neapzīmē 0. Lai pierakstītu skaitli, tiek kombinēti 7 latīņu burti, un katram ir sava vērtība: I (1), V (5), X (10), L (50), C (100), D (500), M (1000). Skaitļa pierakstā ar romiešu cipariem katrs cipars saglabā savu vērtību neatkarīgi no vietas, kur atrodas. Ar romiešu cipariem apzīmētā skaitlī atsevišķo ciparu vērtība ir jāsaskaita. Piemēram, CXXVIII= 100+10+10+5+1+1+1=128. Izņēmums ir skaitļi – IV, IX, XL, XC, CD, CM. 

SAISTĪTAIS PIERAKSTS. Sarežģītākās matemātiskās izteiksmēs ir svarīga darbību secība. Matemātiķi ir vienojušies, ka vispirms izpildāmās darbības ievieto iekavās, tad veic reizināšanu vai dalīšanu un pēdējo – saskaitīšanu vai atņemšanu. 

SASKAITĪŠANA. Saskaitīt divus naturālus skaitļus nozīmē aprēķināt, cik vienību abos skaitļos ir kopā. Skaitļus saskaitot, iegūst rezultātu jeb SUMMU. Abi darbības locekļi ir SASKAITĀMIE. Summa nemainās, ja saskaitāmos maina vietām. Saskaitīšanas zīme ir pluss zīme. 

SKAITĻA NOAPAĻOŠANA – dažkārt precīzu skaitli noapaļo, aizstājot to ar aptuvenu skaitli, kas ir nedaudz mazāks vai lielāks par precīzo skaitli. 

SKAITĻI – simboli, kas izveidoti, lai attēlotu skaitu vai daudzumu. Skaitļus pieraksta, izmantojot ciparus no 0 līdz 9. Skaitļi var būt gan veseli, gan daļas, gan decimāldaļas, gan negatīvi skaitļi. Senās tautas – maiji, senie ķīnieši, ēģiptieši, babilonieši, romieši – skaitļus lietoja atšķirīgos veidos un pierakstīja ar dažādām simboliskām zīmēm. Tā kā skaitļus sāka izmantot arvien plašāk, to apzīmējumi kļuva vienkāršāki. Mūsdienu skaitļu sistēmu esam mantojuši no seno indiešu civilizācijas. Tā radās pirmajā gadu tūkstotī, un 10. gadsimtā arābi ieviesa šo indiešu sistēmu Eiropā. Par pamatu skaitļu sistēmai ņemta decimālā skaitīšanas sistēma, kur bāzes skaitlis ir 10. Skaitļu ir bezgalīgi daudz. 

SKAITĻU SALĪDZINĀŠANA. Salīdzinot divus skaitļus, iespējams noteikt, kurš no tiem ir lielāks, kurš mazāks, vai arī abi ir vienādi. Skaitļu salīdzināšanas rezultātu pieraksta ar vienādību vai nevienādību, izmantojot zīmes: = (vienāds), > (lielāks), < (mazāks). Ja diviem skaitļiem ir dažāds ciparu skaits, tad lielāks ir tas skaitlis, kuram ir vairāk ciparu. Ja diviem skaitļiem ir vienāds ciparu skaits, tad lielāks ir tas skaitlis, kurā ir vairāk augstākās šķiras vienību. Ja augstākās šķiras vienību skaits abos skaitļos ir vienāds, tad jāsalīdzina nākamās zemākās šķiras vienības. 

SKAITĻU ŠĶIRA – vieni, desmiti, simti, tūkstoši, desmit tūkstoši, simt tūkstoši, miljoni utt. ir skaitļu šķiras. Divciparu skaitlī ir desmitu un vienu skaitļu šķiras; trīsciparu skaitlī – simti, desmiti un vieni; četrciparu skaitlī – tūkstoši, simti, desmiti, vieni utt. Piemēram, skaitlī 453 ir 4 simti, 5 desmiti, 3 vieni. Katru skaitli var uzskatīt kā tā šķiru skaitļu summu. Skaitlī pirmo vienmēr raksta lielāko šķiru. Skaitļus rakstot, katrai šķirai ierāda savu vietu: pirmajā vietā, skaitot no labās puses, raksta vienus, otrajā desmitus, trešajā – simtus utt. 

SVARS – spēks, ar kādu ķermeni pievelk Zeme. 

TILPUMS – šķidruma daudzuma mērīšana. Ikdienā tilpums tiek mērīts litros. Lielāka tilpuma mērīšanai lieto mērvienību hektolitrs.

VIENĀDĪBA rodas, kad divus skaitļus vai matemātiskās izteiksmes savieno ar vienādības zīmi. Turklāt vienādība var būt patiesa vai aplama. Patiesas vienādības zīme ir =; aplamas vienādības zīme ir ≠.

VIENĀDOJUMS. Ja vienādībā kādu skaitli apzīmē ar burtu, tad šo skaitli sauc par NEZINĀMO SKAITLI jeb NEZINĀMO DARBĪBAS LOCEKLI. Vienādību, kurā ir nezināmais, sauc par VIENĀDOJUMU. Lai aprēķinātu nezināmo saskaitāmo, no summas jāatņem zināmais saskaitāmais. Lai aprēķinātu nezināmo mazināmo, pie starpības jāpieskaita mazinātājs. Lai aprēķinātu nezināmo mazinātāju, no mazināmā jāatņem starpība. Lai aprēķinātu nezināmo reizinātāju, reizinājums jādala ar zināmo reizinātāju. Lai aprēķinātu nezināmo dalāmo, dalītājs jāreizina ar dalījumu. Lai aprēķinātu nezināmo dalītāju, dalāmais jādala ar dalījumu. 
VIENCIPARA SKAITĻI – skaitļi, kas ir rakstāmi ar vienu ciparu. Tie ir skaitļi no 0 līdz 9.

ĢEOMETRIJAS ELEMENTI

ČETRSTŪRIS – daudzstūris, kam ir četras malas, četri iekšējie leņķi, četras virsotnes. TAISNSTŪRIS – četrstūris, kam visi leņķi ir taisni un pretējās malas ir vienādas. Taisnstūra LAUKUMS tiek aprēķināts, reizinot tā garumu ar platumu. KVADRĀTS – četrstūris, kam visi leņķi ir taisni un visas malas ir vienādas. Kvadrāta LAUKUMS tiek aprēķināts kā divu malu reizinājums. 
DAUDZSTŪRIS – plaknes daļa, ko ierobežo slēgta, lauzta līnija. Daudzstūriem ir malas, tikpat iekšējo leņķu un tikpat virsotņu. Piemēram, trijstūris, četrstūris, piecstūris utt. DAUDZSTŪRA PERIMETRS ir daudzstūru malu garumu summa jeb daudzstūra apkārtmērs. Perimetru apzīmē ar burtu P.
ĢEOMETRIJA – matemātikas nozare, kas pētī līnijas, leņķus, figūras un telpu. Vienkāršākās ģeometriskās figūras ir punkts, taisne un plakne. 

LAUZTA LĪNIJA – sastāv no diviem vai vairākiem nogriežņiem, kas neatrodas uz vienas taisnes. Šo nogriežņu summu sauc par lauztās līnijas garumu. 

LEŅĶIS – plaknes daļa, ko ierobežo divi stari, kuri iziet no viena punkta. Leņķi mēra grādos.  TAISNS LEŅĶIS – deviņdesmit grādu leņķis.  ŠAURS LEŅĶIS – šaurāks par taisnu leņķi. PLATS LEŅĶIS – platāks par taisnu leņķi.

NOGRIEZNIS – taisnes daļa starp diviem punktiem. Šos punktus sauc par nogriežņa galapunktiem. Nogriezni var izmērīt. Nogriezni apzīmē ar diviem lielajiem burtiem vai vienu mazo burtu.

PIECSTŪRIS – daudzstūris, kuram ir piecas malas, pieci iekšējie leņķi un piecas virsotnes.
PLAKNE – plakana virsma kā papīra lapai, tāfelei, grāmatai.
PUNKTS. Plaknē punktu atzīmē ar mazu krustiņu, bet apzīmē ar kādu latīņu alfabēta lielo burtu.

RIŅĶA LĪNIJA – līnija, kas ierobežo riņķi. Katrai riņķa līnijai ir CENTRS. Nogriezni, kas savieno riņķa līnijas centru ar jebkuru riņķa līnijas punktu, sauc par RĀDIUSU. Nogriezni, kas savieno divus riņķa līnijas punktus un iet caur riņķa līnijas centru, sauc par DIAMETRU. Diametra garums ir divas reizes lielāks nekā rādiusa garums.

RIŅĶIS – plaknes daļa, ko ierobežo riņķa līnija. Ja iekrāso laukumu, ko ierobežo riņķa līnija, veidojas riņķis. Riņķa līnijas centru, diametru un rādiusu sauc arī par RIŅĶA CENTRU, DIAMETRU, RĀDIUSU.

STARS – taisne, kurai ir sākuma punkts, taču nav beigu. Stars ir bezgalīgs, tam nav garuma. Taisnes jebkurš punkts sadala taisni divos staros. 

TAISNE – līnija, kurai nav sākuma un beigu, tā ir bezgalīga, tāpēc taisni nevar izmērīt. Taisni apzīmē ar vienu mazo burtu vai diviem lielajiem burtiem. Caur jebkuriem diviem punktiem var novilkt vienu taisni un iegūt NOGRIEZNI.
TRIJSTŪRIS – daudzstūris, kuram ir trīs malas, trīs iekšējie leņķi un trīs virsotnes. Trijstūru iedalījums pēc malām: VIENĀDSĀNU TRIJSTŪRIS – trijstūris, kam divas malas ir vienādas. Abas vienādās malas sauc par sānu malām. VIENĀDMALU TRIJSTŪRIS – trijstūris, kam visas malas ir vienādas. DAŽĀDMALU TRIJSTŪRIS – trijstūris, kam nav vienādu malu. Trijstūru iedalījums pēc leņķiem: TAISNLEŅĶA TRIJSTŪRIS – trijstūris, kam viens leņķis ir taisns; PLATLEŅĶA TRIJSTŪRIS – trijstūris, kam viens leņķis ir plats; ŠAURLEŅĶA TRIJSTŪRIS – trijstūris, kam visi leņķi ir šauri.
2

